ՀԱՍՏԱՏՎԱԾ Է

Եվրասիական տնտեսական   
բարձրագույն խորհրդի   
«\_\_\_» \_\_\_\_\_\_\_\_ 2015 թվականի   
թիվ \_\_\_\_որոշմամբ

ԿԱՐԳ

պետական (մունիցիպալ) գնումների ոլորտում ազգային ռեժիմից Եվրասիական տնտեսական միության անդամ պետությունների կողմից բացառումներ սահմանվելու վերաբերյալ ակտեր ընդունելու մասին անդամ պետությունների ծանուցումները, այդպիսի ակտերը չեղյալ ճանաչելու հարցերով անդամ պետությունների դիմումները Եվրասիական տնտեսական հանձնաժողովի կողմից քննարկվելու, ինչպես նաեւ այդպիսի ակտերը չեղյալ ճանաչելու անհրաժեշտության վերաբերյալ Հանձնաժողովի կողմից որոշումների ընդունման

I. Ընդհանուր դրույթներ

1. Սույն Կարգը մշակվել է «Գնումների կարգավորման կարգի մասին» արձանագրության («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 25 հավելված) (այսուհետ՝ Արձանագրություն) 33-րդ կետի երրորդ պարբերությանը համապատասխան:

2. Սույն Կարգի գործողությունը տարածվում է, ի թիվս այլնի, մինչեւ պետական գնումն իրականացնելու ավարտը պոտենցիալ մատակարարների մասին տեղեկությունների կոնֆիդենցիալությունը պահպանելու անհրաժեշտության հետ կապված՝ պետական (մունիցիպալ) գնումներ (այսուհետ՝ պետական գնումներ) իրականացնելու առանձնահատկություններ եւ Արձանագրության 11-րդ կետի համաձայն ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկություններ, Արձանագրության 3-րդ հավելվածի 14-րդ կետի համաձայն որոշակի պոտենցիալ մատակարարից կոնկրետ պետական գնում Եվրասիական տնտեսական միության անդամ պետությունների (այսուհետ՝ անդամ պետություններ) կողմից սահմանվելու վերաբերյալ ակտեր ընդունելու մասին անդամ պետությունների ծանուցումները, այդպիսի ակտերը չեղյալ ճանաչելու հարցերով անդամ պետությունների դիմումները Եվրասիական տնտեսական հանձնաժողովի (այսուհետ՝ Հանձնաժողով) կողմից քննարկվելու վրա, ինչպես նաեւ այդպիսի ակտերը չեղյալ ճանաչելու անհրաժեշտության վերաբերյալ Հանձնաժողովի կողմից որոշումների ընդունման վրա:

3. Մինչեւ պետական գնումն իրականացնելու ավարտը պոտենցիալ մատակարարների մասին տեղեկությունների կոնֆիդենցիալությունը պահպանելու անհրաժեշտության հետ կապված՝ պետական գնումներ իրականացնելու առանձնահատկություններ եւ ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկություններ, ինչպես նաեւ ազգային ռեժիմից բացառումներ անդամ պետությունների կողմից սահմանվելու վերաբերյալ ակտեր ընդունելու մասին անդամ պետությունների ծանուցումների (այսուհետ՝ ակտի մասին ծանուցում) եւ սույն Կարգի համաձայն պաշտոնապես ուղարկման ենթակա մյուս փաստաթղթերի էլեկտրոնային պատճենները (այսուհետ՝ էլեկտրոնային պատճեն) օպերատիվություն ապահովելու եւ սահմանված ժամկետները պահպանելու նպատակներով ուղարկվում են անդամ պետությունների պետական գնումների ոլորտում պետական իշխանության լիազորված կարգավորող եւ (կամ) հսկող մարմիններ (լիազորված մարմիններ) եւ Հանձնաժողով՝ 1-ին հավելվածով նախատեսված ցանկի համաձայն էլեկտրոնային փոստի հասցեներով: Ընդ որում, նշված փաստաթղթերը պարտադիր ուղարկվում են նաեւ թղթային կրիչով:

4. Էլեկտրոնային պատճենները սահմանված կարգով ենթակա են գրանցման:

5. Էլեկտրոնային պատճենների ուղարկումն ապահովվում է լիազորված մարմնի կամ Հանձնաժողովի այն կառուցվածքային ստորաբաժանման աշխատակիցների կողմից, որը պատրաստել է փաստաթղթերը թղթային կրիչով:

6. Սույն Կարգի նպատակներով օգտագործվում են հասկացություններ, որոնք ունեն հետեւյալ իմաստը`

«ազգային ռեժիմից բացառում»՝ անդամ պետության օրենսդրությամբ այդ անդամ պետության մատակարարների (կապալառուների, կատարողների) եւ (կամ) ապրանքների (աշխատանքների, ծառայությունների) համար սահմանված առավելություն, այդ թվում՝

միայն ազգային մատակարարներից (կապալառուներից, կատարողներից) եւ (կամ) ազգային ապրանքների (աշխատանքների, ծառայությունների) գնումների իրականացում.

առաջարկների գները համեմատելիս ազգային մատակարարներին (կապալառուներին, կատարողներին) եւ (կամ) ազգային ապրանքների (աշխատանքների, ծառայությունների) համար առանձնաշնորհային փոփոխության հնարավորության տրամադրում.

գնման պայմանագրին ներկայացվող լրացուցիչ պահանջ՝ կապված գնվող ապրանքների (աշխատանքների, ծառայությունների) պատրաստման համար ազգային ծագման հումքի, նյութերի, լրակազմող արտադրանքի օգտագործման եւ (կամ) ազգային կապալառուների (կատարողների) ներգրավման հետ.

ազգային բանկերում ստացված բանկային երաշխիքների տրամադրում.

ազգային լիազորված մարմիններում կամ կազմակերպություններում ստացված հավաստագրերի տրամադրում.

«ապրանքների (աշխատանքների, ծառայությունների) առանձին տեսակների գնումներ իրականացնելու առանձնահատկություններ»՝ անդամ պետության օրենսդրությամբ սահմանված՝ գնումների իրականացման գործընթացի կարգավորում, որը տարբերվում է «Եվրասիական տնտեսական միության մասին» 2014 թվականի մայիսի 29-ի պայմանագրի 88-րդ հոդվածով եւ Արձանագրությամբ նախատեսված կարգավորումից: Ընդ որում, ապրանքների (աշխատանքների, ծառայությունների) առանձին տեսակը որոշվում է ըստ դասակարգման մեթոդների եւ անդամ պետություններում գնումների առարկայի նույնականացման նպատակներով օգտագործվող դասակարգիչների կոդավորման:

II. Ակտերի մասին ծանուցումների քննարկումը

7. Հանձնաժողովում ստացված՝ ակտերի մասին ծանուցումների քննարկումն իրականացնում է Հանձնաժողովի՝ պետական գնումների հետ կապված հարցերին առնչվող լիազորություններ ունեցող դեպարտամենտը (այսուհետ՝ պատասխանատու դեպարտամենտ)՝ Հանձնաժողովի՝ այն ոլորտի կարգավորման հետ կապված հարցերին առնչվող լիազորություններ ունեցող շահագրգիռ դեպարտամենտների մասնակցությամբ, որի ապրանքների (աշխատանքների ծառայությունների) պետական գնումների առնչությամբ ակտի մասին ծանուցում է ստացվել (այսուհետ՝ շահագրգիռ դեպարտամենտներ):

8. Լիազորված մարմնի կողմից Հանձնաժողով եւ անդամ պետություններ ուղարկվող՝ ակտի մասին ծանուցմանը կից ներկայացվում են հետեւյալ փաստաթղթերը (նյութերը) եւ տեղեկությունները՝

ա) ակտի նախագիծը.

բ) ակտի ընդունման անհրաժեշտության հիմնավորումը, որը, ի թիվս այլնի, ներառում է հետեւյալ տեղեկությունները՝

դեպքի բացառիկության հիմնավորումը՝ ներառյալ սույն Կարգի 9-րդ կետով նախատեսված տեղեկությունները, եթե ընդունվող ակտով սահմանվում են ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկություններ կամ ազգային ռեժիմից բացառումներ.

մինչեւ պետական գնումն իրականացնելու ավարտը պոտենցիալ մատակարարների մասին տեղեկությունների կոնֆիդենցիալությունը պահպանելու անհրաժեշտության հետ կապված՝ պետական գնումներ իրականացնելու առանձնահատկություններ սահմանելու անհրաժեշտության հիմնավորումը, եթե ընդունվող ակտով սահմանվում են այդպիսի առանձնահատկություններ.

անդամ պետության ղեկավարի հրամանով կամ կարգադրությամբ, անդամ պետության ղեկավարի որոշման կամ հանձնարարականի համաձայն (այդ որոշման կամ հանձնարարականի նշումով)՝ անդամ պետության կառավարության կարգադրությամբ սահմանված պոտենցիալ մատակարարից կոնկրետ պետական գնման անհրաժեշտության հիմնավորումը, եթե ընդունվող ակտով սահմանվում է այդպիսի մատակարար.

գ) անդամ պետության ղեկավարի որոշման կամ հանձնարարականի մասին տեղեկությունները, եթե

Արձանագրության 3-րդ հավելվածի 14-րդ կետով նախատեսված՝ պոտենցիալ մատակարարից կոնկրետ գնման մասին ակտի նախագիծ է համարվում անդամ պետության կառավարության կարգադրության նախագիծը.

դ) ակտի մասին ծանուցումն անդամ պետություն ուղարկելու վերաբերյալ տեղեկությունները:

9. Սույն Կարգի նպատակներով բացառիկ դեպքերին դասվում է, ի թիվս այլնի, հետեւյալ նկատառումներով միջոցներ ձեռնարկելու անհրաժեշտությունը՝

ա) մարդու կյանքի եւ առողջության պահպանում.

բ) հասարակական բարոյականության եւ իրավակարգի պաշտպանություն.

գ) շրջակա միջավայրի պահպանություն.

դ) կենդանիների եւ բույսերի, մշակութային արժեքների ու մշակութային ժառանգության պահպանություն.

ե) միջազգային պարտավորությունների կատարում.

զ) երկրի պաշտպանության եւ անդամ պետության անվտանգության ապահովում.

է) չվերականգնվող բնական ռեսուրսների սպառման կանխարգելում.

ը) ապրանքների ձեռքբերում կամ բաշխում դրանց ընդհանուր կամ տեղական դեֆիցիտի դեպքում.

թ) միջազգային արբիտրաժի, միջազգային առեւտրային արբիտրաժի եւ օտարերկրյա դատական մարմինների որոշումների կատարում.

ժ) որոշակի ապրանքների (աշխատանքների, ծառայությունների) գնումներ, որոնց դեպքում մատակարարին (կապալառուին, կատարողին) որոշելու՝ ժամանակի ծախս պահանջող եղանակների կիրառումն աննպատակահարմար է.

ժա) հատուկ վտանգավորության, տեխնիկապես բարդ եւ յուրահատուկ օբյեկտների շինարարության, վերակառուցման, կապիտալ վերանորոգման աշխատանքների կատարում:

10. Լիազորված մարմնի կողմից Հանձնաժողով ուղարկվող՝ ակտի մասին ծանուցմանը կարող են կցվել ընդունվող ակտին առնչվող այլ փաստաթղթեր (նյութեր) եւ տեղեկություններ՝ ներառյալ ակտի նախագծի կարգավորիչ ազդեցության գնահատման (կարգավորիչ ազդեցության վերլուծության) մասին եզրակացությունը, եթե անդամ պետության օրենսդրությամբ այդպիսի ակտի առնչությամբ նախատեսվում է կարգավորիչ ազդեցության գնահատման (կարգավորիչ ազդեցության վերլուծության) ընթացակարգ:

11. Ակտի ընդունման անհրաժեշտության, այդ թվում՝ ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկություններ կամ ազգային ռեժիմից բացառումներ սահմանելու դեպքի բացառիկության հիմնավորման նպատակներով՝ ակտի մասին ծանուցման հետ ներկայացվում են տեղեկություններ՝ 2-րդ հավելվածին համապատասխան:

12. Ակտի մասին ծանուցումը քննարկելիս գնահատվում է սույն Կարգի 8-րդ, 10-րդ եւ 11-րդ կետերում նշված փաստաթղթերի (նյութերի) եւ տեղեկությունների առկայությունը, ինչպես նաեւ դրանց համապատասխանությունը Արձանագրության 11-րդ, 31-րդ եւ 32-րդ կետերի, Արձանագրության 3-րդ հավելվածի 14-րդ կետի դրույթներին, անդամ պետության՝ պետական գնումների ոլորտի օրենսդրությանը եւ Եվրասիական տնտեսական միության իրավունքի մաս կազմող միջազգային պայմանագրերին ու ակտերին:

13. Պատասխանատու դեպարտամենտը հարցման միջոցով պահանջում է սույն Կարգի 8-րդ կետի «ա»-«դ» ենթակետերում նշված փաստաթղթերը (նյութերը) եւ տեղեկությունները, եթե այդ փաստաթղթերն ու տեղեկությունները չեն ստացվել Հանձնաժողովում՝ ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկությունների կամ ազգային ռեժիմից բացառման գործողության ժամկետի մասով (եթե ծանուցումը վերաբերում է այդպիսի առանձնահատկություններ կամ բացառումներ սահմանելու մասին ակտի ընդունմանը) Արձանագրության 11–րդ եւ 31–րդ կետերի դրույթներին ակտի մասին ծանուցման համապատասխանության, ինչպես նաեւ Արձանագրության 11-րդ եւ 31-րդ կետերին, Արձանագրության 3-րդ հավելվածի 14-րդ կետին համապատասխան ակտի ընդունման հիմնավորվածության առկայության եւ դեպքի բացառիկության գնահատման համար (եթե ծանուցումը վերաբերում է ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկություններ կամ ազգային ռեժիմից բացառումներ սահմանելու մասին ակտի ընդունմանը):

14. Սույն Կարգի 13-րդ կետով նախատեսված փաստաթղթերի (նյութերի) եւ տեղեկությունների հարցումը ստորագրվում է Հանձնաժողովի կոլեգիայի՝ պետական գնումների հետ կապված հարցերը վերահսկող անդամի կողմից (այսուհետ՝ Հանձնաժողովի կոլեգիայի անդամ) եւ ուղարկվում է ակտի մասին ծանուցումը Հանձնաժողովի կողմից ստացվելու օրվանից 5 օրացուցային օրը չգերազանցող ժամկետում:

15. Լիազորված մարմինը սույն Կարգի 13-րդ կետում նշված հարցմանը պատասխանում է այն ստանալու օրվանից 5 օրացուցային օրը չգերազանցող ժամկետում:

16. Եթե սույն Կարգի 15-րդ կետում նշված ժամկետի ընթացքում կամ դրանից առաջ ընդունվում է այն ակտը, որի նախագծի մասին ծանուցման վերաբերյալ հարցում է ստացել լիազորված մարմինը, ապա դրա մասին տեղեկությունները հարցմանը պատասխանի հետ միաժամանակ ուղարկվում են Հանձնաժողով՝ կից ներկայացնելով այդ ակտը:

17. Ակտի մասին ծանուցումը Հանձնաժողովում ստացվելու օրվանից 15 օրացուցային օրը չգերազանցող ժամկետում անդամ պետության կառավարություն եւ լիազորված մարմիններ ուղարկվում է Հանձնաժողովի կոլեգիայի անդամի կողմից ստորագրված նամակ, եթե՝

պատասխանատու դեպարտամենտի եւ շահագրգիռ դեպարտամենտների գնահատման արդյունքում հայտնաբերվում են նախանշաններ, որ ակտի նախագիծը, ինչպես նաեւ ակտի մասին ծանուցումը չեն համապատասխանում Արձանագրության դրույթներին.

Հանձնաժողովը սույն Կարգի 15-րդ կետի դրույթներին համապատասխան պատասխան չի ստանում.

ստացվում են տեղեկություններ այն մասին, որ այն ակտը, որի ընդունման մասին ծանուցումն ստացվել է Հանձնաժողովում, ընդունվել է:

18. Հանձնաժողովն ապահովում է ակտերի մասին ծանուցումների քննարկումը լիազորված մարմինների հետ համատեղ՝ սույն Կարգի IV բաժնին համապատասխան խորհրդակցությունների շրջանակներում, եթե դրա մասին առաջարկ է ստացվում լիազորված մարմնից:

III. Ակտերը չեղյալ ճանաչելու մասին դիմումների քննարկումը

19. Մինչեւ պետական գնումն իրականացնելու ավարտը պոտենցիալ մատակարարների մասին տեղեկությունների կոնֆիդենցիալությունը պահպանելու անհրաժեշտության հետ կապված՝ պետական գնումներ իրականացնելու առանձնահատկություններ եւ Արձանագրության 11-րդ կետի համաձայն՝ ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկություններ, Արձանագրության 31-րդ կետի համաձայն՝ ազգային ռեժիմից բացառումներ, Արձանագրության 3-րդ հավելվածի 14-րդ կետի համաձայն՝ որոշակի պոտենցիալ մատակարարից կոնկրետ պետական գնում անդամ պետությունների կողմից սահմանվելու վերաբերյալ ակտերը չեղյալ ճանաչելու անհրաժեշտության մասին անդամ պետությունների դիմումների (այսուհետ՝ ակտը չեղյալ ճանաչելու մասին դիմում) քննարկումը կազմակերպում է պատասխանատու դեպարտամենտը՝ սույն Կարգի IV բաժնին համապատասխան խորհրդակցությունների շրջանակներում:

20. Ակտը չեղյալ ճանաչելու մասին դիմումն ուղարկվում է անդամ պետության կառավարության կամ լիազորված մարմնի կողմից եւ ներառում է՝

ա) այն ակտի պատճենը, որի առնչությամբ ուղարկվում է դիմումը.

բ) Արձանագրության 32-րդ կետին համապատասխան անցկացված երկկողմ խորհրդակցությունների արձանագրությունը (այդպիսի արձանագրության առկայության դեպքում).

գ) ակտը չեղյալ ճանաչելու անհրաժեշտության վերաբերյալ անդամ պետության դիրքորոշման հիմնավորումը.

դ) սույն Կարգի 2-րդ հավելվածով նախատեսված տեղեկությունները:

21. Պատասխանատու դեպարտամենտը շահագրգիռ դեպարտամենտների մասնակցությամբ քննարկում է ակտը չեղյալ ճանաչելու մասին դիմումը՝ հետեւյալ նկատառումներից ելնելով՝

սույն Կարգի 8-րդ, 10-րդ, 11-րդ եւ 20-րդ կետերում նշված փաստաթղթերի (նյութերի) եւ տեղեկությունների առկայությունը, ինչպես նաեւ ակտի համապատասխանությունը Արձանագրության 11-րդ, 31-րդ եւ 32-րդ կետերի եւ Արձանագրության 3-րդ հավելվածի 14-րդ կետի դրույթներին, անդամ պետության՝ պետական գնումների ոլորտի օրենսդրությանը եւ Եվրասիական տնտեսական միության իրավունքի մաս կազմող միջազգային պայմանագրերին ու ակտերին.

ակտի ընդունման հետեւանքով անդամ պետությունների տնտեսությունների համար բացասական տնտեսական հետեւանքները.

ակտի ընդունման հետեւանքով մեկ կամ մի քանի անդամ պետությունների տնտեսության ճյուղին պատճառվող վնասը:

22. Եթե սույն Կարգի 21-րդ կետի պահանջներին համապատասխան՝ ակտը չեղյալ ճանաչելու մասին դիմումի քննարկման արդյունքներով պարզվում է, որ փաստաթղթերը (նյութերը) եւ տեղեկությունները չեն ներկայացվել ամբողջ ծավալով, եւ (կամ) դրանցում բացակայում են այն տեղեկությունները, որոնք թույլ են տալիս կատարել համապատասխան գնահատում, կամ Հանձնաժողովը չի ստացել այն ակտի մասին ծանուցումը, որն ակտը չեղյալ ճանաչելու մասին դիմումի առարկան է, ապա Հանձնաժողովը բացակայող փաստաթղթերի (նյութերի) եւ տեղեկությունների վերաբերյալ հարցում է ուղարկում ակտը չեղյալ ճանաչելու մասին դիմում ուղարկած անդամ պետության լիազորված մարմին եւ (կամ) այն անդամ պետության լիազորված մարմին, որի ակտի առնչությամբ ստացվել է ակտը չեղյալ ճանաչելու մասին դիմում:

23. Սույն Կարգի 22-րդ կետում նշված հարցումը ստորագրվում է Հանձնաժողովի կոլեգիայի անդամի կողմից եւ ուղարկվում է ակտը չեղյալ ճանաչելու մասին դիմումը Հանձնաժողովի կողմից ստացվելու օրվանից 15 օրացուցային օրը չգերազանցող ժամկետում:

24. Լիազորված մարմինն ապահովում է փաստաթղթերը (նյութերը) եւ տեղեկությունները ներկայացնելը՝ սույն Կարգի 22-րդ կետում նշված հարցմանը համապատասխան՝ այն ստանալու օրվանից 30 օրացուցային օրը չգերազանցող ժամկետում:

25. Եթե այդ փաստաթղթերը (նյութերը) եւ տեղեկությունները չեն կարող ուղարկվել Հանձնաժողով սույն Կարգի 24-րդ կետում նշված ժամկետում, ապա լիազորված մարմինը Հանձնաժողովին գրավոր տեղեկացնում է դրա մասին՝ նշելով պատճառները, ինչպես նաեւ դրանց հնարավոր ներկայացման ժամկետը, որը չի կարող գերազանցել սույն Կարգի 22-րդ կետում նշված հարցումն ստանալու օրվանից 45 օրացուցային օրը:

26. Սույն Կարգի 24-րդ եւ 25-րդ կետերում նշված ժամկետներում լիազորված մարմնի կողմից փաստաթղթերը (նյութերը) եւ տեղեկությունները սույն Կարգի 22-րդ կետում նշված հարցմանը համապատասխան չներկայացվելու դեպքում այդ լիազորված մարմնի անդամ պետության կառավարություն, ինչպես նաեւ մյուս անդամ պետությունների կառավարություններ եւ լիազորված մարմիններ նշված ժամկետները լրանալուց 7 օրացուցային օրը չգերազանցող ժամկետում Հանձնաժողովի կոլեգիայի անդամի կողմից ստորագրված համապատասխան նամակ է ուղարկվում:

27. Հանձնաժողովն ապահովում է ակտերը չեղյալ ճանաչելու մասին դիմումների քննարկումը լիազորված մարմինների հետ համատեղ՝ սույն Կարգի IV բաժնին համապատասխան խորհրդակցությունների շրջանակներում:

28. Ակտը չեղյալ ճանաչելու մասին դիմումը սույն Կարգի 21-րդ եւ 27-րդ կետերին համապատասխան քննարկելու արդյունքներով պատասխանատու դեպարտամենտը խորհրդակցությունների անցկացման օրվանից 10 աշխատանքային օրը չգերազանցող ժամկետում պատրաստում է ակտը չեղյալ ճանաչելու անհրաժեշտության վերաբերյալ որոշում ընդունելու համար հիմքերի առկայության կամ բացակայության մասին տեղեկանք (եզրակացություն), որը հաստատվում է Հանձնաժողովի կոլեգիայի անդամի կողմից եւ ուղարկվում է անդամ պետությունների կառավարություններ եւ լիազորված մարմիններ:

IV. Խորհրդակցությունների անցկացումը

29. Հանձնաժողովն ակտերը չեղյալ ճանաչելու մասին դիմումների, ինչպես նաեւ ակտերի մասին ծանուցումների քննարկման հարցերով խորհրդակցություններ է անցկացնում լիազորված մարմնի կողմից դրա մասին առաջարկ ստանալու դեպքում: Լիազորված մարմնի առաջարկով հնարավոր է պետական գնումների հետ կապված այլ հարցերով խորհրդակցությունների անցկացումը:

30. Խորհրդակցությունների անցկացման կազմակերպումն ապահովում է պատասխանատու դեպարտամենտը:

31. Խորհրդակցությունները, այդ թվում՝ կրկնակի խորհրդակցությունները, անցկացվում են դրանք անցկացնելու մասին նամակը Հանձնաժողովի կողմից ուղարկվելու օրվանից 30 օրացուցային օրը չգերազանցող ժամկետում:

32. Եթե սույն Կարգով այլ բան նախատեսված չէ, ապա Հանձնաժողովի կոլեգիայի անդամի կողմից ստորագրված՝ խորհրդակցությունների անցկացման ամսաթվի, ժամանակի եւ տեղի մասին տեղեկություններ պարունակող նամակն ուղարկվում է անդամ պետությունների կառավարություններ եւ լիազորված մարմիններ՝ Հանձնաժողովի կողմից սույն Կարգի 29-րդ կետով նախատեսված առաջարկը կամ ակտը չեղյալ ճանաչելու մասին դիմումն ստանալու օրվանից 15 օրացուցային օրը չգերազանցող ժամկետում:

33. Եթե ակտը չեղյալ ճանաչելու մասին դիմումը քննարկելու ընթացքում ուղարկվում է սույն Կարգի 22-րդ կետում նշված հարցումը, ապա խորհրդակցությունների անցկացման ամսաթվի, ժամանակի եւ տեղի մասին տեղեկություններ պարունակող նամակն ուղարկվում է սույն Կարգի 24-րդ եւ 25-րդ կետերում նշված ժամկետները լրանալուց 7 օրացուցային օրը չգերազանցող ժամկետում:

34. Շահագրգիռ դեպարտամենտների ներկայացուցիչները հրավիրվում են մասնակցելու խորհրդակցություններին:

35. Այն անդամ պետության ներկայացուցչի (ներկայացուցիչների) մասնակցությունը, որի ակտի (ակտերի) նախագծի առնչությամբ անցկացվում են խորհրդակցությունները, եւ խորհրդակցությունները նախաձեռնած անդամ պետության ներկայացուցչի (ներկայացուցիչների) մասնակցությունը խորհրդակցություններին պարտադիր է:

36. Խորհրդակցություններին սույն Կարգի 35-րդ կետում նշված անդամ պետությունների ներկայացուցչի (ներկայացուցիչների) բացակայության դեպքում նշանակվում են կրկնակի խորհրդակցություններ:

37. Կրկնակի խորհրդակցություններին սույն Կարգի 32-րդ կետում նշված անդամ պետությունների ներկայացուցչի (ներկայացուցիչների) չներկայանալու դեպքում այդ խորհրդակցությունները ճանաչվում են չկայացած, եւ տվյալ փաստն ամրագրվում է խորհրդակցությունների արձանագրության մեջ:

38. Խորհրդակցությունների անցկացման ամսաթվի մասին պատշաճորեն ծանուցված մյուս անդամ պետությունների ներկայացուցիչների բացակայությունը խորհրդակցությունների անցկացման համար խոչընդոտ չէ:

39. Խորհրդակցությունների ընթացքում անդամ պետությունների ներկայացուցիչներն իրավունք ունեն ներկայացնելու փաստաթղթեր (նյութեր), տեղեկություններ եւ պարզաբանումներ, որոնցով հաստատվում է քննարկվող հարցի վերաբերյալ անդամ պետությունների դիրքորոշումը:

40. Եթե խորհրդակցությունների արդյունքներով այն անդամ պետության ներկայացուցիչները, որի ակտի (ակտերի) նախագծի առնչությամբ անցկացվում են խորհրդակցությունները, ճանաչում են այդ ակտի նախագծի լրացուցիչ մշակման կամ այդ ակտում փոփոխություններ կատարելու (այն ուժը կորցրած ճանաչելու) անհրաժեշտությունը՝ ակտի (ակտերի) նախագիծը Արձանագրության դրույթներին եւ (կամ) խորհրդակցությունների ընթացքում ձեռք բերված պայմանավորվածություններին համապատասխանեցնելու նպատակով, ապա անդամ պետությունը խորհրդակցությունների անցկացման օրվանից 2 ամիսը չգերազանցող ժամկետում անդամ պետության օրենսդրությամբ սահմանված կարգով ապահովում է ակտի նախագծի համապատասխան լրացուցիչ մշակումը կամ ակտում համապատասխան փոփոխություններ կատարելը (այն ուժը կորցրած ճանաչելը):

41. Ակտի նախագիծը լրացուցիչ մշակելու կամ ակտում փոփոխություններ կատարելու (այն ուժը կորցրած ճանաչելու) մասին ծանուցումն ակտի նախագիծը լրացուցիչ մշակելու կամ ակտում փոփոխություններ կատարելու (այն ուժը կորցրած ճանաչելու) մասին որոշումն ստորագրելու (ընդունելու) օրվանից 5 աշխատանքային օրվա ընթացքում մյուս անդամ պետությունների լիազորված մարմիններ եւ Հանձնաժողով է ուղարկվում այն անդամ պետության լիազորված մարմնի կողմից, որի ակտի նախագիծը լրացուցիչ մշակվել է կամ որի ակտում կատարվել են փոփոխություններ (որի ակտն ուժը կորցրած է ճանաչվել):

42. Խորհրդակցությունների արձանագրությունը ձեւակերպվում է պատասխանատու դեպարտամենտի կողմից, հաստատվում է Հանձնաժողովի կոլեգիայի անդամի կողմից եւ խորհրդակցությունների անցկացման օրվանից 3 աշխատանքային օրվա ընթացքում ուղարկվում է անդամ պետությունների կառավարություններ եւ լիազորված մարմիններ:

V. Ակտերը չեղյալ ճանաչելու անհրաժեշտության վերաբերյալ որոշումների ընդունումը

43. Ակտը չեղյալ ճանաչելու անհրաժեշտության վերաբերյալ որոշումն ընդունվում է Հանձնաժողովի կոլեգիայի կողմից:

44. Եթե այլ բան սահմանված չէ սույն բաժնով, ապա Հանձնաժողովի կոլեգիայի նիստի օրակարգում ակտը չեղյալ ճանաչելու անհրաժեշտության վերաբերյալ հարցը ներառելու առաջարկը (այսուհետ՝ ակտը չեղյալ ճանաչելու վերաբերյալ առաջարկ) ներկայացվում է, եւ ակտը չեղյալ ճանաչելու անհրաժեշտության վերաբերյալ որոշումն ընդունվում է Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 98 որոշմամբ հաստատված՝ Եվրասիական տնտեսական հանձնաժողովի աշխատանքի կանոնակարգով (այսուհետ՝ Կանոնակարգ) նախատեսված կարգով:

45. Ակտը չեղյալ ճանաչելու վերաբերյալ առաջարկն անդամ պետության կառավարության կամ լիազորված մարմնի կողմից կարող է ներկայացվել սույն Կարգի 28-րդ կետով նախատեսված տեղեկանքի (եզրակացության) քննարկման արդյունքներով:

46. Ակտը չեղյալ ճանաչելու վերաբերյալ առաջարկը ներկայացվում է Հանձնաժողովի կոլեգիայի նիստում հարցերի քննարկման կանոնակարգով նախատեսված ընթացակարգերի իրականացման համար անհրաժեշտ, ինչպես նաեւ Արձանագրության 33-րդ կետի առաջին ու երկրորդ պարբերություններով եւ սույն Կարգի 50-րդ կետով սահմանված ժամկետները հաշվի առնելով:

47. Հանձնաժողովի կոլեգիայի նիստի օրակարգում ներառված՝ ակտը չեղյալ ճանաչելու անհրաժեշտության վերաբերյալ հարցին առնչվող փաստաթղթերի ու նյութերի լրակազմին կցվում են խորհրդակցությունների արձանագրությունը, սույն Կարգի 8-րդ, 10-րդ, 11-րդ, 20-րդ եւ 39-րդ կետերում նշված փաստաթղթերը (նյութերը) եւ տեղեկությունները (առկայության դեպքում), ինչպես նաեւ սույն Կարգի 28-րդ կետում նշված տեղեկանքը (եզրակացությունը):

48. Հանձնաժողովի կոլեգիան իրավունք ունի ակտը չեղյալ ճանաչելու անհրաժեշտության վերաբերյալ որոշում ընդունելու հետեւյալ դեպքերում՝

ա) սույն Կարգի 47-րդ կետով նախատեսված փաստաթղթերի (նյութերի) եւ տեղեկությունների ուսումնասիրման արդյունքներով, սույն Կարգի 12-րդ եւ 21-րդ կետերը հաշվի առնելով, հաստատվել է Արձանագրության 11-րդ կետի առաջին պարբերությանը, 31-րդ կետին կամ Արձանագրության 3-րդ հավելվածի 14-րդ կետին համապատասխան՝ ակտի ընդունման չհիմնավորվածությունը կամ դեպքի բացառիկության բացակայությունը, եթե ակտով սահմանվել են ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկություններ կամ ազգային ռեժիմից բացառումներ.

բ) հաստատվել է ապրանքների (աշխատանքների, ծառայությունների) առանձին տեսակների պետական գնումներ իրականացնելու առանձնահատկությունների կամ ազգային ռեժիմից բացառումների՝ համապատասխանաբար Արձանագրության 11-րդ կետի առաջին պարբերությամբ կամ 31-րդ կետով սահմանված թույլատրելի գործողության ժամկետի գերազանցում.

գ) չեն պահպանվել անդամ պետությունների արդյունաբերական համագործակցության համար գերակա նշանակություն ունեցող զգայուն ապրանքների ցանկի առնչությամբ ազգային ռեժիմից բացառումներ կիրառելու մասին Եվրասիական միջկառավարական խորհրդի որոշման դրույթները:

49. Ակտը չեղյալ ճանաչելու անհրաժեշտության վերաբերյալ որոշում ընդունելիս հաշվի է առնվում լիազորված մարմնի կողմից Արձանագրությամբ եւ սույն Կարգով նախատեսված՝ ակտի ընդունման մասին ծանուցման կարգի պահպանումը:

50. Հանձնաժողովի կոլեգիայի՝ ակտը չեղյալ ճանաչելու անհրաժեշտության վերաբերյալ որոշումն ուժի մեջ է մտնում դրա պաշտոնական հրապարակման օրվանից 10 օրացուցային օրը լրանալուց հետո։

51. Հանձնաժողովի կոլեգիայի կողմից ակտը չեղյալ ճանաչելու անհրաժեշտության վերաբերյալ որոշում ընդունվելու դեպքում անդամ պետությունն ապահովում է այդ ակտում համապատասխան փոփոխություններ կատարելը (այն ուժը կորցրած ճանաչելը)՝ անդամ պետության օրենսդրությամբ սահմանված կարգով, Արձանագրության 33-րդ կետի երկրորդ պարբերությամբ սահմանված ժամկետում:

52. Ակտում համապատասխան փոփոխություններ կատարելու (այն ուժը կորցրած ճանաչելու) մասին ծանուցումն ակտում փոփոխություններ կատարելու (այն ուժը կորցրած ճանաչելու) մասին որոշումն ստորագրելու (ընդունելու) օրվանից 5 աշխատանքային օրվա ընթացքում լիազորված մարմիններ եւ Հանձնաժողով է ուղարկվում այն անդամ պետության լիազորված մարմնի կողմից, որի ակտի առնչությամբ ընդունվել է Հանձնաժողովի կոլեգիայի որոշումն այն չեղյալ ճանաչելու անհրաժեշտության վերաբերյալ:

ՀԱՎԵԼՎԱԾ 1

պետական (մունիցիպալ) գնումների ոլորտում ազգային ռեժիմից Եվրասիական տնտեսական միության անդամ պետությունների կողմից բացառումներ սահմանվելու վերաբերյալ ակտեր ընդունելու մասին անդամ պետությունների ծանուցումները, այդպիսի ակտերը չեղյալ ճանաչելու հարցերով անդամ պետությունների դիմումները Եվրասիական տնտեսական հանձնաժողովի կողմից քննարկվելու, ինչպես նաեւ այդպիսի ակտերը չեղյալ ճանաչելու անհրաժեշտության վերաբերյալ Հանձնաժողովի կողմից որոշումների ընդունման կարգի

**ՑԱՆԿ**

**ծանուցումների էլեկտրոնային պատճենները եւ այլ տեղեկություններ ուղարկելու համար էլեկտրոնային փոստի հասցեների**

|  |
| --- |
| Հայաստանի Հանրապետություն՝ [secretariat@minfm.am](mailto:secretariat@minfm.am) |
| Բելառուսի Հանրապետություն՝ [mail@mintorg.gov.by](mailto:mail@mintorg.gov.by) |
| Ղազախստանի Հանրապետություն՝ [administrator@minfm.gov.kz](mailto:administrator@minfm.gov.kz) |
| Ղրղզստանի Հանրապետություն՝ [minfm@minfm.kg](mailto:minfm@minfm.kg) |
| Ռուսաստանի Դաշնություն՝ [mineconom@economy.gov.ru](mailto:mineconom@economy.gov.ru) |
| Եվրասիական տնտեսական հանձնաժողով՝ [info@eecommission.org](mailto:info@eecommission.org) |

ՀԱՎԵԼՎԱԾ 2

պետական (մունիցիպալ) գնումների ոլորտում ազգային ռեժիմից Եվրասիական տնտեսական միության անդամ պետությունների կողմից բացառումներ սահմանվելու վերաբերյալ ակտեր ընդունելու մասին անդամ պետությունների ծանուցումները, այդպիսի ակտերը չեղյալ ճանաչելու հարցերով անդամ պետությունների դիմումները Եվրասիական տնտեսական հանձնաժողովի կողմից քննարկվելու, ինչպես նաեւ այդպիսի ակտերը չեղյալ ճանաչելու անհրաժեշտության վերաբերյալ Հանձնաժողովի կողմից որոշումների ընդունման կարգի

ՑԱՆԿ

ակտի ընդունման անհրաժեշտության եւ ակտը չեղյալ ճանաչելու մասին դիմումի հիմնավորման համար ներկայացվող, ինչպես նաեւ ակտը չեղյալ ճանաչելու անհրաժեշտության վերաբերյալ որոշում ընդունելու համար հիմքերի առկայության կամ բացակայության վերաբերյալ տեղեկանքի (եզրակացության) պատրաստման համար Եվրասիական տնտեսական հանձնաժողովի կողմից օգտագործվող ցուցանիշների ու տեղեկությունների

1. Ապրանքի սպառման ծավալը\*

2. Ապրանքի ներմուծման եւ արտահանման ծավալները\*

3. Ապրանքի պետական գնումների ծավալը\*

4. Ապրանքի արտադրության ծավալը\*\*

5. Ապրանքն արտադրողների արտադրական հզորությունների օգտագործման մակարդակը\*\*

6. Ապրանքի արտադրության շահութաբերությունը\*\*

7. Ապրանքի միավորի արտադրության հետ կապված ծախքերը\*\*

8. Ապրանքն արտադրողների գնի միջին մակարդակը\*\*

9. Ներդրումների ծավալը\*\*

10. Ապրանքն արտադրողներին պետական աջակցության ծավալների ու ձեւերի մասին տեղեկություններ\*\*

\* Ցուցանիշի տվյալները Եվրասիական տնտեսական միության անդամ պետության կողմից ներկայացվում են ամբողջությամբ՝ անդամ պետության տարածքի համար:

\*\* Ցուցանիշի տվյալները եւ տեղեկությունները Եվրասիական տնտեսական միության անդամ պետության կողմից ներկայացվում են ըստ անդամ պետության արտադրողների:

Ծանոթագրություն. Ցուցանիշներն ու տեղեկությունները համարվում են բավարար, բայց ոչ սպառիչ, ներկայացվում են նախորդող եռամյա ժամանակահատվածի համար եւ անհրաժեշտության դեպքում հաստատվում են վիճակագրական հաշվետվության կամ հաշվապահական հաշվեկշռի տվյալներով:

ԵՎՐԱՍԻԱԿԱՆ ՄԻՋԿԱՌԱՎԱՐԱԿԱՆ ԽՈՐՀՈՒՐԴ

ՈՐՈՇՈՒՄ

|  |  |  |
| --- | --- | --- |
| « » ի 20 թվականի | թիվ | քաղ. |

Եվրասիական տնտեսական միության անդամ պետությունների արդյունաբերական համագործակցության համար գերակա նշանակություն ունեցող զգայուն ապրանքների ցանկի առնչությամբ ազգային ռեժիմից բացառումներ կիրառելու մասին

«Գնումների կարգավորման կարգի մասին» արձանագրության («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 25 հավելված) 31-րդ կետին համապատասխան եւ 30-րդ կետի իրագործման նպատակներով՝ Եվրասիական միջկառավարական խորհուրդը **որոշեց.**

1. Եվրասիական տնտեսական միության անդամ պետությունների կառավարություններին՝ ապահովել «Գնումների կարգավորման կարգի մասին» արձանագրության («Եվրասիական տնտեսական միության մասին» 2014 թվականի մայիսի 29-ի պայմանագրի 25–րդ հավելված) 11-րդ եւ 31-րդ կետերով նախատեսված՝ ազգային ռեժիմից բացառումներ նախատեսելու իրավունքի չկիրառումը Եվրասիական տնտեսական միության անդամ պետությունների արդյունաբերական համագործակցության համար գերակա նշանակություն ունեցող զգայուն ապրանքների ցանկի (Եվրասիական միջկառավարական խորհրդի 2015 թվականի սեպտեմբերի 8-ի թիվ 9 որոշմամբ հաստատված՝ Եվրասիական տնտեսական միության շրջանակներում արդյունաբերական համագործակցության հիմնական ուղղությունների 2–րդ հավելված) առնչությամբ:

2. Սույն Որոշումն ուժի մեջ է մտնում դրա պաշտոնական հրապարակման օրվանից։

**Եվրասիական միջկառավարական խորհրդի անդամներ՝**

|  |  |  |  |  |
| --- | --- | --- | --- | --- |
| **Հայաստանի Հանրապետությունից** | **Բելառուսի Հանրապետությունից** | **Ղազախստանի Հանրապետությունից** | **Ղրղզստանի Հանրապետությունից** | **Ռուսաստանի Դաշնությունից** |